RÅDETS AFGØRELSE (EU) 2017/2284

af 11. december 2017

om støtte til stater i regioner i Afrika, Asien/Stillehavsområdet og Latinamerika og Caribien til at deltage i en høringsproces i en forberedende ekspertgruppe på højt niveau om en traktat om forbud mod produktion af fissilt materiale til fremstilling af kernevåben eller andre nukleare sprænglegemer

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, stk. 1, og

ud fra følgende betragtninger:

Den 12. december 2003 vedtog Det Europæiske Råd EU's strategi mod spredning af masseødelæggelsesvåben (»strategien«), som i kapitel II indeholder en liste over foranstaltninger, der skal gennemføres for at sikre en effektiv multilateralisme, der er hjørnestenen i den europæiske strategi for bekæmpelse af spredning af masseødelæggelsesvåben. Den anfører bl.a., at »EU går ind for det multilaterale traktatsystem, der danner det retlige og normative grundlag for alle ikkespredningsbestræbelser« og at det er »EU's politik at arbejde for en international aftale om forbud mod produktion af fissilt materiale til fremstilling af kernevåben eller andre nukleare sprænglegemer«.

EU gennemfører aktivt strategien og iværksætter de foranstaltninger, der er anført i kapitel III heri, navnlig ved at frigive finansielle midler til støtte for specifikke projekter, der medfører fremme af det multilaterale ikkespredningssystem og af multilaterale tillidsskabende foranstaltninger.

Den 8. december 2008 vedtog Rådet sine konklusioner og et dokument med titlen »Nye EU-aktionslinjer i bekæmpelsen af spredning af masseødelæggelsesvåben og deres fremføringsmidler«. I dokumentet hedder det bl.a., at EU påtager sig at fortsætte og intensivere indsatsen til fordel for indledningen af forhandlingerne om FMCT.

EU har gang på gang opfordret til en omgående indledning og hurtig afslutning af forhandlingerne om en traktat om forbud mod produktion af fissilt materiale til fremstilling af kernevåben eller andre nukleare sprænglegemer på grundlag af dok. CD/1299 og det deri indeholdte mandat. I samme ånd har EU opfordret alle medlemmer af nedrustningskonferencen (CD) til at gøre deres yderste for at bryde dødvandet i CD og vedtage et omfattende og afbalanceret arbejdsprogram, der omfatter omgående indledning af forhandlinger om en traktat om forbud mod produktion af fissilt materiale til fremstilling af kernevåben eller andre nukleare sprænglegemer (FMCT).

De Forenede Nationers Generalforsamling (UNGA) vedtog i 2013 en resolution, der nedsatte en gruppe af regeringseksperter (GGE) fra 25 stater til at fremsætte henstillinger om eventuelle aspekter, der ville bidrage til, men ikke forhandle en traktat om forbud mod produktion af fissilt materiale til fremstilling af kernevåben eller andre nukleare sprænglegemer. GGE forelagde sin rapport for FN's Generalforsamlings 1. Komité i 2015.

I 2016 vedtog FN's Generalforsamling resolution 71/259 med titlen »traktat om forbud mod produktion af fissilt materiale til fremstilling af kernevåben eller andre nukleare sprænglegemer«. Resolution 71/259 opfordrer generalsekretæren til at nedsætte en forberedende FMCT-ekspertgruppe på højt niveau til at overveje og fremsætte henstillinger om vigtige elementer i en fremtidig ikkediskriminerende, multilateral og international og effektivt kontrollerbar traktat, som forbyder produktion af fissilt materiale til fremstilling af kernevåben eller andre eksplosive anordninger. Den forberedende FMCT-ekspertgruppe på højt niveau vil have 25 medlemsstater og afholde to uformelle rådgivende møder for alle FN's medlemsstater, så alle stater får mulighed for at deltage i FMCT-processen. Det forventes, at arbejdet i den forberedende gruppe vil føre til forhandlinger om dette vigtige emne for yderligere at fremme nuklear nedrustning og ikkespredning.

Alle EU-medlemsstater stemte for FN's Generalforsamlings resolution 71/259 fra 2016 om FMCT, der blev fremlagt af Canada, Tyskland og Nederlandene. Resolutionen fastsætter en inklusiv proces ved at tilrettelægge uformelle rådgivende møder med alle FN's medlemsstater og formanden for den forberedendeFMCT-ekspertgruppe på højt plan. Flere af EU's medlemsstater deltager i arbejdet i den forberedende ekspertgruppe på højt plan, hvis mandat er at fremsætte henstillinger om væsentlige elementer i en fremtidig traktat uden at foregribe nationale holdninger i fremtidige forhandlinger.

Den forberedende FMCT-ekspertgruppe på højt plan vil være et praktisk bidrag til indsatsen for nuklear nedrustning og ikkespredning. Gruppen af regeringseksperter (1) og to rapporter fra generalsekretæren om dette emne (2) har klarlagt den komplekse karakter af spørgsmålet og emner, der fortjener yderligere analyse og behandling i FN-medlemsstaterne. Den forberedende gruppe på højt plan af FMCT-eksperter aflægger rapport til FN's Generalforsamling på 73. samling (2018).

En traktat om forbud mod produktion af fissilt materiale til fremstilling af kernevåben eller andre nukleare sprænglegemer vil udgøre et vigtigt skridt i retning af at skabe forudsætningerne for en verden uden kernevåben. FMCT anses for at være et multilateralt instrument, der skal forhandles på atomnedrustningsområdet som supplement til traktaten om ikkespredning af kernevåben (NPT) og traktaten om et altomfattende forbud mod atomprøvesprængninger (CTBT) —

VEDTAGET DENNE AFGØRELSE:

Artikel 1

1. I overensstemmelse med EU's strategi, der har som mål at opretholde, gennemføre og styrke de multilaterale nedrustnings- og ikkespredningstraktater og -aftaler yder Unionen støtte til stater i Afrika, Asien/Stillehavsområdet og Latinamerika og Caribien til at deltage i den rådgivende proces i den forberedende ekspertgruppe på højt niveau om en traktat om forbud mod produktion af fissilt materiale til fremstilling af kernevåben eller andre nukleare sprænglegemer.

2. Projekterne om støtte til stater i Afrika, Asien/Stillehavsområdet og Latinamerika og Caribien til at deltage i den rådgivende proces i den forberedende FMCT-ekspertgruppe på højt niveau, der svarer til foranstaltninger i overensstemmelse med EU-strategien, skal bestå af subregionale workshopper, ekspertmøder, materiel støtteaktiviteter til FN's medlemsstater, og oprettelse af en samling af relevante oplysninger og publikationer.

3. Projekternes formål er:

4. Bilaget indeholder en detaljeret beskrivelse af projekterne.

Artikel 2

1. Den højtstående repræsentant (HR) har ansvaret for gennemførelsen af denne afgørelse.

2. Den tekniske gennemførelse af de i artikel 1, stk. 2, omhandlede projekter varetages af De Forenede Nationers Kontor for Nedrustningsanliggender (UNODA) i Genève og dets afdeling vedrørende regional nedrustning, de tre regionale centre for fred og nedrustning i Afrika (UNREC), Asien og Stillehavsområdet (UNRCPD) og Latinamerika og Caribien (UNLIREC). UNODA udfører denne opgave under HR's ansvar. Med henblik herpå indgår HR de nødvendige aftaler med UNODA.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 1 220 880,51 EUR.

2. De udgifter, der finansieres med beløbet i stk. 1, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med UNODA for så vidt angår referencebeløbet efter vedtagelsen af denne rådsafgørelse. Det skal fremgå af aftalen, at UNODA sørger for, at EU's bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalen.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af UNODA. Disse rapporter skal danne udgangspunkt for Rådets evaluering.

2. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 36 måneder efter indgåelsen af finansieringsaftalen i artikel 3, stk. 3. Den udløber dog seks måneder efter ikrafttræden, hvis der ikke forinden er indgået nogen finansieringsaftale.

(1) A/70/81, rapport fra gruppen af regeringseksperter for at fremsætte henstillinger om eventuelle aspekter, der kunne bidrage til, men ikke forhandle en traktat om forbud mod produktion af fissilt materiale til fremstilling af kernevåben eller andre nukleare sprænglegemer.

(2) A/68/154, A/68/154/Add.1, A/71/140/Rev.1 og A/71/140/Rev.1/Add.1.

BILAG

1. FORMÅL

Staterne har behov for fuldt ud at forstå konsekvenserne af en kommende traktat og dens forbindelse til regionale instrumenter om atomvåbenfri zoner, ikkespredningstraktaten (NPT) og andre instrumenter på et tidligt stadium i processen. Derfor bør det overordnede mål med den nye rådsafgørelse være at yde støtte til at opbygge en bred videnbase om en traktat om forbud mod produktion af fissilt materiale til fremstilling af kernevåben eller andre nukleare sprænglegemer eller en traktat om stop for spalteligt materiale (FMCT) i det internationale samfund for at sikre, at alle FN's medlemsstater er i stand til at engagere sig fuldt ud i høringsprocessen og i eventuelle fremtidige forhandlinger inden for rammerne af nedrustningskonferencen om en sådan traktat.

Inddragelse af FN's medlemsstater på regionalt plan vil supplere de uformelle rådgivende møder, der vil blive afholdt af formanden for den forberedende FMCT-ekspertgruppe på højt plan i New York, og derved forbedre den kvantitative og kvalitative deltagelse og øge inklusiviteten i fremtidige forhandlinger inden for rammerne af nedrustningskonferencen om en sådan traktat.

Tilrettelæggelse af en række (sub)regionale workshopper gør det muligt at dele viden og information inden for regioner samt på tværs af regioner. Workshopperne vil omfatte en blanding af tekniske briefinger og drøftelser om konsekvenserne og relevansen af disse fremtidige traktater om eksisterende regionale ordninger. De tekniske briefinger ved relevante eksperter vil uddybe materielle spørgsmål i forbindelse med FMCT, mens drøftelserne vil sætte deltagerne i stand til at overveje de regionale konsekvenser og relevansen af en eventuel traktat.

Den forberedende FMCT-ekspertgruppe på højt plan aflægger rapport til FN's Generalforsamling på 73. samling (2018). Generalforsamlingen kan beslutte at træffe yderligere foranstaltninger om dette spørgsmål. For at støtte FN's medlemsstaters deltagelse i drøftelserne om dette spørgsmål vil dette projekt fortsætte indtil udgangen af den ordinære samling på den 74. samling i FN's Generalforsamling (december 2019).

De Forenede Nationers Kontor for Nedrustningsanliggender (UNODA) i Genève og dets afdeling vedrørende regional nedrustning, der omfatter De Forenede Nationers Regionale Center for Fred og Nedrustning i Afrika (UNREC) i Lomé, Togo, De Forenede nationers Regionale Center for Fred, Nedrustning og Udvikling i Asien og Stillehavsområdet (UNRCPD) i Katmandu, Nepal, og De Forenede nationers Regionale Center for Fred, Nedrustning og Udvikling i Latinamerika og Caribien (UNLIREC) i Lima, Peru, har lang erfaring med at støtte og fremme dialogen i deres respektive regioner om spørgsmål om nuklear nedrustning og ikkespredning.

Eksperterne vil blive taget fra flere lande, på et bredt geografisk grundlag, fra regeringer og regionale organisationer samt civilsamfundsorganisationer, såsom Det Internationale Panel for fissile materialer (IPFM), verifikations-, forsknings-, erhvervsuddannelses- og informationscenter (VERTIC), Institut for Sikkerhedsstudier (ISS) og den akademiske verden.

FN's mål 16.8 for bæredygtig udvikling anerkender behovet for: »at udvide og styrke udviklingslandenes deltagelse i institutionerne for global styring«. De planlagte aktiviteter under dette projekt kunne derfor være et bidrag til dette mål.

2. AKTIVITETER

2.1. Formålet med aktiviteterne

— at fremme dialog på regionalt og subregionalt plan mellem landene i regionerne Afrika, Asien/Stillehavsområdet og Latinamerika og Caribien

— at inddrage de relevante regionale organisationer i drøftelserne om en FMCT

— at udvikle en følelse af ejerskab til en fremtidig FMCT blandt alle stater

— at lette overførsel og anvendelse af viden mellem den akademiske verden, civilsamfundsorganisationer og medlemsstater om spørgsmål af betydning for forbuddet mod produktion af fissilt materiale til fremstilling af kernevåben eller andre nukleare sprænglegemer.

2.2. Beskrivelse af aktiviteterne

Alle aktiviteterne bliver organiseret af UNODA i Genève og dets afdeling vedrørende regional nedrustning, der omfatter UNREC i Lomé, Togo, UNRCPD i Katmandu, Nepal, og UNLIREC i Lima, Peru.

a) Subregionale workshopper i Afrika, Asien og Stillehavsområdet og Latinamerika og Caribien UNODA vil tilrettelægge op til seks subregionale seminarer i regionerne Afrika, Asien/Stillehavsområdet og Latinamerika og Caribien. UNODA vil tilrettelægge én eller to 2-dages subregionale workshopper i hver af regionerne Afrika, Asien/Stillehavsområdet og Latinamerika og Caribien. Disse subregionale workshopper vil fokusere på deres respektive regioner. Seminarerne vil inddrage eksperter fra hovedstæderne i landene i de respektive subregioner samt den forberedende gruppe på højt plan af FMCT-eksperter, eksperter fra Den Europæiske Union og fra civilsamfundet og den akademiske verden. Disse seminarer vil supplere de åbne uformelle rådgivende møder afholdt af formanden for den forberedende FMCT-ekspertgruppe på højt plan i New York i overensstemmelse med FN's Generalforsamlings resolution 71/259 og vil fremme inddragelsen af eksperter fra FN's medlemsstater ved hovedsædet i fremtidige forhandlinger om denne traktat.

b) Ekspertmøder med eksperter fra regionale organisationer UNODA vil arrangere tre ekspertmøder med relevante regionale organisationer i regionerne Afrika, Asien/Stillehavet og Latinamerika og Caribien, herunder ABACC, AFCONE OPANAL, og ASEAN Regional Forum, for at samle medlemmer af den forberedende gruppe på højt plan af FMCT-eksperter, eksperter fra regionale organisationer og eksperter fra civilsamfundsorganisationer, herunder EU's konsortium for ikkespredning, VERTIC, IPFM, ISS, som forberedelse til fremtidige forhandlinger om FMCT og lette bidraget fra regional ekspertise og erfaring til disse forhandlinger.

c) Materiel støtte til medlemsstaterne UNODA vil reagere på op til seks anmodninger om materiel støtte fra medlemsstater i regionerne Afrika, Asien/Stillehavsområdet og Latinamerika og Caribien i opfølgningen på workshopper under hensyntagen til den geografiske balance.

d) Ressourcesamling og offentliggørelse af resultaterne UNODA vil under hele projektets varighed udvikle og vedligeholde et særligt websted med relevante ressourcer, der skal hjælpe staterne med at forberede fremtidige FMCT og fungere som en ressourcesamling for stater, regionale organisationer, civilsamfundsorganisationer og forskere og lette tværregional kommunikation. UNODA vil offentliggøre op til to »Occasional Papers« fra UNODA om resultaterne af de regionale workshopper og ekspertmøderne med regionale organisationer.

2.3. Virkningen af aktiviteterne

— Deltagelse af stater i regionerne Afrika, Asien/Stillehavet og Latinamerika og Caribien i fremtidige FMCT-forhandlinger vil blive lettet

— Eksisterende regional viden og ekspertise om forbud mod produktion af fissilt materiale til fremstilling af kernevåben eller andre nukleare sprænglegemer vil blive bragt ind i forhandlingerne om en fremtidig FMCT

— Relevante materielle ressourcer vil blive stillet til rådighed for fremtidige forhandlere og eksperter fra stater, regionale organisationer, civilsamfundsorganisationer og den akademiske verden.

3. PARTNERE I FORANSTALTNINGERNE

— FN-systemet: UNODA i Genève og dets afdeling vedrørende regional nedrustning, der omfatter de tre regionale centre for fred og nedrustning i Afrika (UNREC), Asien og Stillehavsområdet (UNRCPD) og i Latinamerika og Caribien (UNLIREC)

— regionale og subregionale organisationer: ABACC, AFCONE, OPANAL, ASEAN Regional Forum

— ikkestatslige organisationer: EU's konsortium for ikkespredning, VERTIC, IPFM, ISS.

4. SAMSPIL MED EU-BESTRÆBELSER

På grundlag af regelmæssig feedback fra UNODA om dets aktiviteter kan Unionen beslutte at supplere disse bestræbelser med målrettede diplomatiske tiltag, der har til formål at øge bevidstheden om betydningen af at løse det langvarige dødvande i nedrustningskonferencen og betydningen af omgående indledning og hurtig afslutning af forhandlingerne på nedrustningskonferencen om en traktat om forbud mod produktion af fissilt materiale til fremstilling af kernevåben eller andre nukleare sprænglegemer (FMCT) på grundlag af dok. CD/1299 og det deri indeholdte mandat.

5. HVEM DER NYDER GODT AF AKTIVITETERNE

— Stater i regionerne Afrika, Asien/Stillehavsområdet og Latinamerika og Caribien

— Medlemmer af den forberedende FMCT-ekspertgruppe på højt plan

— Gruppen af regeringseksperter om nuklear nedrustningskontrol

— Civilsamfundsorganisationer i regionerne Afrika, Asien/Stillehavsområdet og Latinamerika og Caribien, der arbejder med nuklear nedrustning og ikkespredning.

6. STED

De subregionale seminarer vil blive afholdt enten på hjemstedet for de regionale centre eller på et hjemsted for et regionalt FN-kontorer i den pågældende subregion for at lette deltagelsen af nationale eksperter, der kommer fra hovedstæderne.

Ekspertmøderne vil blive afholdt på de regionale organisationers eller de regionale centres hjemsted.

Der vil blive ydet omfattende støtte til medlemsstaterne i hovedstæderne.

7. VARIGHED

Projektets samlede varighed anslås til 36 måneder.